অনিকেত মাহাতো মামলায় রাজ্যের আবেদন খারিজ, সিঙ্গেল বেঞ্চের রায় বহাল রাখল কলকাতা হাইকোর্ট

কলকাতা: আরজি কর মেডিক্যাল কলেজের (RG Kar Case) চিকিৎসক অনিকেত মাহাতোকে ঘিরে রাজ্যের দাখিল করা আবেদন খারিজ করে দিল কলকাতা হাইকোর্টের ডিভিশন বেঞ্চ (Calcutta High Court Division Bench)। বিচারপতি তপব্রত চক্রবর্তী এবং বিচারপতি ঋতব্রত মিত্রর বেঞ্চ স্পষ্ট জানিয়ে দিয়েছে, সিঙ্গেল বেঞ্চের রায়ই বহাল থাকবে।

প্রসঙ্গত, জুনিয়র ডাক্তার অনিকেত মাহাতোকে আরজি কর হাসপাতালে পোস্টিং দেওয়ার নির্দেশ দিয়েছিলেন হাইকোর্টের একক বেঞ্চের বিচারপতি বিশ্বজিৎ বসু। সেই রায়ের বিরুদ্ধে রাজ্য সরকার ডিভিশন বেঞ্চে আবেদন জানায়।

আরও পড়ুন: গভীর রাতে সুকান্ত–শুভেন্দু বৈঠক, বিজেপি মহলে তীব্র জল্পনা

একক বেঞ্চের রায়ে বলা হয়েছিল, স্বাস্থ্য দপ্তর অনিকেত মাহাতোকে রায়গঞ্জ মেডিক্যাল কলেজে পাঠানোর যে নির্দেশ দিয়েছিল, তা বাতিল করা হয়। আদালতের নির্দেশ অনুযায়ী, তাঁকে আর জি কর মেডিক্যাল কলেজে পোস্টিং দিতে হবে।

বিচারপতি বসুর পর্যবেক্ষণে উঠে আসে, অনিকেত মাহাতোর বদলির ক্ষেত্রে স্বাস্থ্য দপ্তরের সচিব নির্ধারিত এসওপি (Standard Operating Procedure) মানেননি। ফলে সেই প্রশাসনিক সিদ্ধান্তকে আদালত অবৈধ ঘোষণা করে।

ডিভিশন বেঞ্চের এই রায়ের ফলে এখন অনিকেত মাহাতোর আর জি করেই যোগদানের পথ সুগম হলো, এবং রাজ্য সরকারের আবেদন খারিজ হওয়ায় সিঙ্গেল বেঞ্চের নির্দেশই কার্যকর থাকবে।
আইনি মহলের মতে, এই রায় প্রশাসনিক বদলি সংক্রান্ত সিদ্ধান্তে নিয়মনীতি মেনে চলার প্রয়োজনীয়তা আরও একবার স্পষ্ট করল।